SL Uradni list Evropske unije C 148/18

Obvestilo o sodbi Splošnega sodišča v zadevi T-310/12 v zvezi z Izvedbeno uredbo Sveta (EU) št. 325/2012 o uvedbi dokončne protidampinške dajatve in dokončnem pobiranju začasne dajatve, uvedene na uvoz oksalne kisline s poreklom iz Indije in Ljudske republike Kitajske

(2016/C 148/06)

Splošno sodišče je v sodbi z dne 20. maja 2015 v zadevi T-310/12, Yuanping Changyuan Chemicals Co. Ltd proti Svetu (1), razveljavilo Izvedbeno uredbo Sveta (EU) št. 325/2012 o uvedbi dokončne protidampinške dajatve, uvedene na uvoz oksalne kisline s poreklom iz Indije in Ljudske republike Kitajske („izpodbijana uredba“) (2), kar zadeva družbo Yuanping Changyuan Chemicals Co. Ltd („zadevni proizvajalec izvoznik“).

Splošno sodišče je v sodbi presodilo, da izpodbijana uredba ne vsebuje ustrezne obrazložitve v skladu s členom 296 Pogodbe o delovanju Evropske unije (PDEU) glede metode za določitev stopnje škode v zvezi z zadevnim proizvajalcem izvoznikom.

Zaradi sodbe se za uvoz oksalne kisline, ki jo proizvaja zadevni proizvajalec izvoznik, v Evropsko unijo protidampinška dajatev, ki je bila uvedena z izpodbijano uredbo, več ne uporablja.

V skladu s členom 266 PDEU morajo institucije Unije sprejeti ukrepe, potrebne za izvršitev sodb.

Priznava se, da v primerih, ko je postopek sestavljen iz več upravnih korakov, razglasitev ničnosti enega od korakov ne pomeni, da je za ničnega razglašen celoten postopek (3). Protidampinška preiskava je primer takega postopka v več korakih. Zato razglasitev ničnosti delov Izvedbene uredbe Sveta (EU) št. 325/2012 ne vodi k razglasitvi ničnosti celotne izpodbijane uredbe. Tako imajo institucije Unije v skladu s sodbo Splošnega sodišča z dne 20. maja 2015 možnost, da odpravijo tiste vidike izpodbijane uredbe, ki so privedli do razglasitve ničnosti nekaterih njenih delov, tiste dele, ki jih sodba ne zadeva, pa pustijo nespremenjene (4). Zato druge ugotovitve iz izpodbijane uredbe, ki niso bile izpodbijane v predpisanih rokih ali pa so bile izpodbijane, vendar je bilo izpodbijanje s sodbo Splošnega sodišča zavrnjeno, zaradi česar niso privedle do razglasitve ničnosti izpodbijane uredbe, ostajajo veljavne.

Zato se je Komisija odločila nadaljevati protidampinško preiskavo v zvezi z uvozom oksalne kisline s poreklom iz Indije in Ljudske republike Kitajske na točki, na kateri je prišlo do nezakonitosti. To je po obsegu omejeno na izvrševanje sodbe Splošnega sodišča, kot je opisano zgoraj.

Informacije za carinske organe

Dokončne protidampinške dajatve, plačane v skladu z Uredbo (EU) št. 325/2012 o uvozu oksalne kisline v dihidratni (številka CUS 0028635-1 in številka CAS 6153-56-6) ali anhidridni obliki (številka CUS 0021238-4 in številka CAS 144-62-7) in v vodni raztopini ali ne, ki se trenutno uvršča pod oznako KN ex 2917 11 00 (oznaka TARIC 2917110091), ter s poreklom iz Ljudske republike Kitajske, ki jo proizvaja zadevni proizvajalec izvoznik (dodatna oznaka TARIC B232), v Evropsko unijo, ter začasne dajatve, dokončno pobrane v skladu s členom 2 Uredbe (EU) št. 325/2012, bi bilo treba povrniti ali odpustiti. Povrnitev ali odpustitev je treba zahtevati pri nacionalnih carinskih organih v skladu z veljavno carinsko zakonodajo.

(1) UL C 221, 6.7.2015, str. 7.

(2) UL L 106, 18.4.2012, str. 1.

(3) Zadeva T-2/95, Industrie des poudres sphériques (IPS) proti Svetu, Recueil 1998, str. II-3939.

(4) Zadeva C-458/98 P, Industrie des poudres sphériques (IPS) proti Svetu, Recueil 2000, str. I-08147.